|  |
| --- |
| **Chombo cha Kikundi cha Usaidizi kwa Washiriki wa Kujitolea wa Jamii** |

Ufafanuzi: Chombo cha Kikundi cha Usaidizi kwa Wanarika cha Washiriki wa Kujitolea wa Jamii, kinaeleza mwongozo kwa washiriki wa kujitolea wanaotaka kuanzisha kikundi ili kusaidiana.

**Madhumuni ya Chombo:** kuwaongoza washiriki wa kujitolea katika kuanzisha kikundi cha Usaidizi wa wanarika na kile kinachohitajika ili kuendeleza vikundi.

**Wakati wa kutumia Chombo hiki:** chombo hiki kinaweza kutumika katika hatua yoyote ya programu. Mameneja wa Ulinzi wa Watoto au wasimamizi wanaweza kushiriki chombo hiki moja kwa moja na washiriki wa kujitolea wenye uzoefu ambao wanataka kuanzisha kikundi, au wanaweza kuwaongoza washiriki wa kujitolea katika mchakato huu iwapo msaada wa ziada utaombwa.

**Mwongozo:** Ni muhimu washiriki wa kujitolea wawe na vikundi vya usaidizi wa Wanarika kutoka mwanzo. Kwa hivyo, meneja wa Ulinzi wa Watoto au msimamizi anaweza kutoa usaidizi au mwongozo kutoka nje, lakini washiriki wa kujitolea wanapaswa kuhimizwa kuanzisha na kusimamia vikundi wao wenyewe. Ni wajibu wa shirika la Ulinzi wa Watoto kutoa nyenzo za msingi ili kikundi kiweze kufanikiwa, kama vile vitabu vya nukuu, kalamu, na ikiwezekana bajeti ndogo ya vinywaji.

**Chombo cha Kikundi cha Usaidizi kwa Washiriki wa Kujitolea wa Jamii**

***Je, kikundi cha usaidizi kwa wanarikani nini?***

Kuwa mshiriki wa kujitolea katika jamii inaweza kuwa kazi yenye mkazo; unaweza kuhisi kwamba upo "kazini" kila wakati na kwamba kuna matarajio makubwa kutoka kwa shirika, pamoja na jamii yako ambayo haiwezekani kuyakidhi. Njia ya kudhibiti changamoto hizi za kipekee ni kuanzisha kikundi cha usaidizi wa wanarika.

Vikundi vya Usaidizi kwa Wanarika vinamilikiwa na washiriki wa kujitolea na huendesha vikundi kwa niaba ya washiriki wa kujitolea ili kushiriki changamoto na kusaidiana. Kwa kawaida, vikundi vya usaidizi kwa wanarika huundwa na washiriki wa kujitolea wanaoishi karibu na wenzao na hukutana kila mwezi katika jukwaa la faragha ili kudumisha usiri.

***Je, kwa nini uanzishe kikundi cha usaidizi wa wanarika cha kujitolea?***

* **Kushiriki maarifa au kujifunza kitu kipya.** Kwa kukutana mara kwa mara, washiriki wapya wa kujitolea wanaweza kujifunza kutoka kwa washiriki wa kujitolea wenye uzoefu zaidi na kikundi pia kinaweza kupanga wasemaji kama vile mtoa huduma za afya au kufanya kazi kupitia nyenzo ya kujifunza pamoja.
* Inasaidia kutatua matatizo katika kikundi. Kwa kufikiria kuhusu matatizo au magumu pamoja, kikundi mara nyingi kinaweza kufikiria suluhu na mbinu za kukabiliana na changamoto.
* Ili kutoa msaada kwa kila mmoja. Kesi za ulinzi wa watoto zinaweza kuwafanya washirika wa kujitolea kuhuzunika au kukasirika na kuwa na kundi la watu wanaoelewa ni muhimu. Kushiriki hisia zetu kunaweza kutusaidia kukabiliana nazo vizuri zaidi.
* Kutetea ndani ya jamii na kwa mameneja au wasimamizi. Daima ni rahisi kusema kuhusu jambo ambalo linahitaji kubadilishwa ikiwa tunazungumza kama kikundi badala ya mtu binafsi.

***Je, tunawezaje kuanzisha Kikundi cha Usaidizi kwa Washiriki wa Kujitolea?***

Kuna hatua nyingi za kuanzisha kikundi. Mnaweza kushiriki majukumu haya na washiriki wengine wa kujitolea:

1. Tengeneza orodha ya kikundi cha washiriki wa kujitolea wanaoishi karibu hivi kwamba wanaweza kukutana mara kwa mara. Hutaki mtu yeyote atembee kwa umbali mrefu, au kulipia usafiri wa kwenda kwenye mkutano.
2. Kutana na washiriki wengine wa kujitolea na kupendekeza wazo la kikundi.
3. Fanya mkutano wa kwanza na ujadili umuhimu wa kikundi. Wakati wa mkutano, liambie kundi lipendekeze mada wanazoweza kutaka kujadili katika kikundi, zinaweza kuwa mada za kujifunza, changamoto wanazokabiliana nazo au hata kushiriki tu jinsi wanavyohisi kuhusu kuwa washiriki wa kujitolea.
4. Fanya baadhi ya maamuzi ya jinsi kikundi kitafanya kazi pamoja ili washiriki wawe na matarajio sawa. Chagua tarehe, mahali na mada ya mkutano unaofuata. Kwa mfano, baadhi ya vikundi hukutana kwenye nyumba tofauti za washiriki wa kujitolea, vingine hukutana mahali pa mikutano huko kijijini. Ni muhimu kwamba mahali pa mikutano pawe na ufikiaji rahisi kwa wanachama wote na padumishe usiri wa mazungumzo. Baadhi ya maamuzi muhimu ya kufikiria ni pamoja na:

|  |  |
| --- | --- |
| **Vifaa vya uendeshaji kazi** | **Mapendekezo** |
| Je, ni washiriki wangapi watakuwa kwenye kikundi chetu? | Wanachama 6 hadi 10 (mara nyingi, vikundi vikubwa haviruhusu kila mtu kuwa na zamu ya kuzungumza) |
| Je, tutakutana mara ngapi? | Mara moja kwa mwezi |
| Je, mikutano yetu itaendelea kwa muda gani? | Saa 1 |
| Je, mikutano itafanyika wapi? | Mahali pa siri, kama mmeketi kwenye mduara |
| Rasilimali zinazohitajika | Karatasi za kuandikia, kalamu, vitabu, vinywaji |
| **Kufanya kazi pamoja** | **Mapendekezo** |
| Je, lengo letu litakuwa lipi? | Kusikiliza na kusaidiana katika majukumu yetu ya kipekee |
| Je, nani ataendesha mikutano? | Huyu anaweza kuwa mwanachama mmoja, au wapishane zamu kwa mzunguko |
| Je, tutatendeanaje? (Sheria za msingi na matarajio) | Ni muhimu kwa washiriki wa kikundi kuhisi kuwa wanaheshimiwa na kuchukuliwa wote kwa usawa, kukubaliana juu ya sera ya utumizi wa simu za mkononi, nk. |
| Je, tutadumishaje usiri? | Ni muhimu kwamba wanachama wote wajitolee kuweka kila kitu kinachozungumzwa kwenye mkutano kuwa siri. |
| Je, tunapaswa kujibu vipi tunapoona kwamba wanachama hawafuati kanuni na matarajio haya? | Inapendekezwa kukumbushana kuhusu ahadi za pamoja na kwamba kikundi ni cha wanachama wote. |
| Je, tunapaswa kufungua na kufunga mkutano kwa njia gani? | Vikundi vingi hupenda kuwa na desturi (kama vile wimbo au salamu) |
| Je, ni wakati gani ambao tunapaswa kutafuta msaada kutoka nje? | Hii inapaswa kujumuisha masuala kama vile ulinzi wa watoto, vitisho vya kimwili, na kesi ngumu |

**Je, tunawezaje kuwezesha na kushiriki katika mkutano wa Kikundi cha Usaidizi wa Washiriki wa Kujitolea?  
[[1]](#footnote-1)**

* Jadili jinsi mwezi uliopita umepita, mpe kila mtu nafasi ya kuzungumza lakini acha watu wachague kutozungumza.
* Tumia muda kujadili masuala ambayo yamejitokeza katika mjadala wa mwezi uliopita na jinsi yanavyoweza kutatuliwa.
* Fanya kazi kupitia chombo cha kujifunza au upange shughuli
* Maliza kwa desturi, wimbo au shughuli ya kufunga

***Je, tutadumisha kikundi kwa njia gani?***

* Kuhimiza kikundi kujitolea kuendelea kukutana maana ni jambo muhimu kufanya hivyo. Unaweza kuomba kila mtu kutia saini makubaliano kwani hili linaweza kusaidia watu kuchukulia kikundi kwa uzito.
* Ikiwa mtu hajahudhuria, muombe mshiriki wa kujitolea kumjulia hali, usimkasirikie kwa kutohudhuria mjulishe tu kuwa umemkosa.
* Fanyeni kazi pamoja ili kuhakikisha kuwa hakuna mtu mmoja anayekiteka kikundi, kila mmoja anapata nafasi ya kuzungumza na kubadilishana mawazo, hii itahamasisha kila mtu kuhudhuria.
* Wahimize washiriki wa kujotolea wenye uzoefu na busara kuelezea kwa upole kwa yeyote anayejaribu kukiteka kikundi au kuzungumza sana kwamba kikundi ni cha kila mtu na kila mtu ni sawa na anahitaji muda wa kuzungumza.

1. Kituo cha Afya na Maendeleo ya Jamii katika Chuo Kikuu cha Kansas. Utekelezaji wa Maingiliano yenye Matumaini ya Jamii , Sura ya 21. Kuunda na Kuwezesha Vikundi vya Usaidizi wa Washiriki waKujitolea. <https://ctb.ku.edu/en/table-of-contents/implement/enhancing-support/peer-support-groups/main> [↑](#footnote-ref-1)